
U plavkastoj pomračini oblačnog jutra stoji Maddalena na visokom platou iznad Moherovih litica. Vetar joj raznosi pramenove kose, slane od sitne morske magle što se uzdiže sa vodopada koji gromoglasno i strmoglavo pada sa strmih litica pravo u more razbijajući se o oštre stene. Svojim krupnim crnim čima promatra pučinu i beskrajno more. More je modro-sivo i uzburkano i prostire se sve do druge strane sveta, još mnogo dalje od horizonta gde se nebo i voda spajaju u jednu mutnu i maglovitu liniju. Maddalena je žena izuzetne lepote, žena koju nije tako lako zaboraviti. Rodjena na Korzici, na ostrvu gde se more spaja sa vatrom, ona nosi u sebi neukrotivu strast i pomalo divlju lepotu južnjačkog podneblja. Duga, crna kosa joj se spušta poput tamnog vela niz ledja, sa ponekim prkosnim pramenom koji se tu i tamo izmigolji, prekrivajući njene preplanule obraze poput tajnog poziva vetru. Pogled njenih toplih očiju je kratko pao na Sherbrook, gradić u podnožju stena, dole na samoj obali okupanoj penušavim morskim talasima. Jedna za drugom, nižu se skromne kućice od grubog kamena i tamno-sive opeke. Krovovi su prekriveni teškim, tegljastim slamama, mračnim i pomalo neurednim od stalnog izlaganja soli i bezbrojnim burama. Iz dimnjaka klizi lagani sivi dim, dok miris vlažne vune i dimljene ribe ispunjavaju vazduh. Maleni prozori sa drvenim okvirima su se vremenom razdrmali od naleta olujnog vetra kao i jednostavna vrata načinjena od grubih dasaka, išarana tragovima soli i vlage. Kućice su povezane uskim, vijugavim stazama koje u ovo doba dana prekrivaju rosa i prozračna magla sa otvorenog mora. Sa stena se pruža pogled na razbuktalo, sivkasto more koje neumorno tuče obalu, donoseći neizrečene tajne dalekih prostranstava. U ovo doba se još uvek iz dimnjaka širi topli zrak, dok u pojedinim kućicama gore skromne sveće ili uljne lampe, bacajući treperavu svetlost. Dok je uska obala pored mora prepuna kuća, njena je jedina na toj surovoj visoravni izdignutoj preko dve stotine metara iznad morske pučine. Samo nekoliko koraka od nje su litice koje vode ravno dole u dubinu, ravne kao da se zemlja odlomila od planine koja je potom nekuda neobjašnjivo nestala. Niska kućica obložena blatom i okrečena u belo, sa strmim krovom koji je u potpunosti prekrivenim mahovinom se savršeno stapa sa okolinom. Prozori su mali, sa drvenim okvirima, dok se dim iz kamenog dimnjaka izvija kao tanka beličasta traka koja se u visini stapa sa oblacima. Kuća ostavlja utisak kao da se nevidljivim rukama grčevito drži za zemlju, kao da je pustila korenje i tako prkosi i odoleva besnim vetrovima sa okeana. U rukama žena drži komad platna, krupno tkanog kojeg sa lakoćom širi na dugačko uže izmedju dva ispucala drvena stuba. Dok prstima namešta tkaninu, pogled joj uznemireno luta preko mora na kojem nema nigde ni žive duše, ni broda, ni dima, niti bilo kakvih naznaka da postoji neki drugi svet osim ovog ovde. U grudima oseća neobičnu teskobu ali istovremeno i utehu: ovo je njena tišina, njeno carstvo, njeno prostranstvo gde nebo šapuće moru i gde samo ona ima privilegiju da osluškuje taj razgovor u svojoj samoći. Sve oko nje je mirno iako vetar šiba a more huči. To je ona vrsta mira na koji se  toliko godina navikavala. Maddalena uzdahne duboko. U njoj istovremeno tinjaju i snaga i nežnost odajući njen strastveni temperament. Njena južnjačka lepota je zaokružena savršenim oblicima, bujnim ali skladnim telom koje sa svojih trideset i pet godina zrači zanosom i strašću, kao vino koje s‘ godinama postaje sve opojnije i jače. Iako se zora tek probija kroz mračno sivilo iznad uzburkanog mora Maddalena je već odavno budna. Kao i svakog dana u ovo vreme ona stoji ispred svoje niske kućice na ivici sveta, gde strme i oštre stene dodiruju nebo. Tu na tom mestu izdignutom iznad čitavog sveta se oseća kao na svom sopstvenom pijedestalu. Tu je daleko od svih nevolja, od ljudi i problema, nedodriljiva kao kakva boginja sa Olimpa. Ispred njenih nogu stoji drveno korito a u njemu veš natopljen vodom i lugom, mirisom koji se komeša i stapa sa mirisom algi i soli u vazduhu. Već dve noći je taj isti veš odležao u toj mutnoj, sapunjavoj vodi  kao da je i samo platno moralo upiti šapat vetrova i talasa pre nego što ponovo odene svog vlasnika. Dok je pučina hučala, ona je iz korita vadila posteljinu i odeću i pažljivo ih slagala u veliki čabar od hrastovine. Na njegovom dnu je bio maleni otvor sa drvenim čepom, kroz koji je tekla voda čim bi se otvorio. U jednostavnoj kamenoj peći van kuće je vrila voda, spremna da se pomeša sa lugom. Svaka kap koja bi dotakla vrelu gvozdenu ploču se vrtela se u krug cičeći. Ali taj zvuk je za nju bio nešto obično, nešto svakodnevno, čemu nije mnogo pridavala pažnje. Sporim koracima pridje, vešto zgrabi kotao pun vrele vode pa ga saspe preko potopljenog veša. Ruke su joj bile crvene, ispucale i ogrubele od hladne vode i sapunice ali uprkos tome njeni pokreti nisu izgubili na nežnosti. Vrela para se uzdizala iz korita dotičući njeno lice, ponavljajući tu jednu istu proceduru bezbroj puta iz početka. Nakon toga bi veš odnosila u drvenim kablovima, koje je bi prebacila preko ramena, dole na samo podnožje vodopada, gde bi ga hladna rečna voda ispirala, odnoseći zadnje tragove pepela i luga pravo u uzburkano more. Na posletku bi savršeno čist veš prostrla na beskrajni štrik nadomak same kuće, kako bi jaki vetrovi koji su ovde bez prestanka divljali dodatno izbeleli mrlje nastale od života. Za Maddalenu, ovo nije bio samo običan posao. To je bio način da usmeri svoje uzburkane misli, da nadje smiraj svoje uzavrele duše, da zaboravi bar na tren na bol koju je već odavno potisnula na dno svog srca. Ti trenuci provedeni pod beskrajnim, otvorenim nebom su bili njena jedina uteha. Bio je to ples sa prirodom, molitva izgovorena krišom da niko ne čuje, razgovor sa stenama, sa morem i vetrom. Jutro je bilo hladno, vazduh vlažan i kao i obično pun soli, dok je more podno litica hučalo kao da želi razdrobiti utrobu toj surovoj zemlji. Maddalena je stajala kraj drvenog čabra, od vetra razabrušene kose. Ruke su joj bile crvene od hladnoće i lugove vode ali uprkos tome su joj pokreti bili mirni, gotovo dostojanstveni. Neka potajna tuga se caklila u kutu njenog oka dok joj je srce kucalo uznemireno sluteći da joj i ovaj dan neće doneti ništa osim društva vetra i galebova. Kada je izvadila i poslednje platno iz hladne vode, podigla je pogled. Okean se pružao do beskraja, siv i strašan ali istovremeno i utešan u svojoj večnosti. Dok je veš vijorio na oštrom vetru, Maddalena je zurila sa neprikrivenim iščekivanjem dole ka moru. Svaki njen pokret je imao u sebi lakoću lepršavog plesa ali i suverenost žene koja je mnogo toga videla i iskusila. Nosila je tamno zelenu lanenu haljinu, jednostavnog kroja, sa bluzicom od prozračnog platna krem boje čiji su rukavi često bili zavrnuti iznad laktova da joj ne smetaju dok obavlja kućne poslove ili pere veš.  Njene kretnje su bile pune odlučnosti i gracioznosti ali su odavale utisak žene navikle da se snalazi u surovom svetu, poštujući jednostavnost i funkcionalnost pre svega. Iako je Maddalena bila oličenje ženstvenosti i lepote njen život nije bio nimalo jednostavan. Već sama činjenica da je bila žena jednog od najozloglašenijih gusara sa Atlantskog okeana je otkrivala koliko joj je život bio ispunjen tugom, samoćom i nemirnim noćima. Sa nekom prikrivenom čežnjom posmatrala je modro prostranstvo ispred sebe pa uzdahne. Nigde ni jednog jedinog broda iako je Barnabas već čitava tri meseca bio odsutan. Nikada nije tačno znala kada će se vratiti ali je to svojom urodjenom ženskom intuicijom predosećala. I bilo je zaista retko a da se u tome prevarila. 

Dok je vetar šibao po licu ona okrene lice ka kućerku i uzvikne: „Rebecca! Donesi mi veš iz drugog korita!“

Nekoliko minuta je vladao tajac a osim snažnog vetra koji je udarao u čiste plahte nije se čulo ništa drugo. Ali onda su se konačno mala ispucana, drvena vrata otvorila i na njima se pojavi mlada devojka. Već sam pogled na nju Maddaleni izmami osmeh na lice. Kako je samo bila ponosna na nju. Rebecca je bila njena kći, njena slika i prilika. Oličenje južnjačke lepote ali i irske tvrdoglavosti i temperamenta. Jedina razlika je bila u boji očiju i kose jer je imala bakarnu nijansu koju je nasledila od svog ridjokosog oca. Već po njenim oštrim, gotovo drskim koracima se moglo zaključiti da nema volju da radi ono što joj je naredjeno. Ipak ćutke to učini pa joj grubim pokretom spusti korito ispred nogu. 

„Ah, Rebecca! Čemu takvo lice? Jednog dana ćeš ti preuzeti moje poslove kada ostarim.“

Na te reči Rebecca prasne u smeh pa se podboči obema rukama o bokove: „To mene ni najmanje ne zanima! Čim ugrabim priliku i ja odlazim na brod!“

„Na brod? Kakve su to sada ludosti? Žene nemaju šta da traže na brodu!“, namršti se Maddalena.

„Gde si još videla ili čula da žene rade na brodovima?“, pa zgrabi oveće platno iz korita, jednim snažnim pokretom ga dobro protrese pa ga stade nameštati preko užeta.

„Ti kaži šta hoćeš ali ja uskoro odoh! To što ti to nikada nisi čula ni videla nije moj problem. Ako sve žene razmišljaju kao ti i dozvoljavaju muškarcima da odlučuju umesto njih, onda nije ni čudo da čitav svoj život rade ono što ne žele i što to preziru.“

Maddalenu uhvati nervoza na njene reči pa ljutito baci komad veša nazad u korito. 

„Jednako si tvrdoglava i nedokazana kao i tvoj otac. U vama vrije neukrotiva irska krv. Koliko ličiš na mene fizički, toliko imaš njegovu prgavu narav.“

„Ah, tako? Sada me još i vredjaš? Sada sam ista kao i on? Da li sam te ja ikada ostavila na cedilu? Nisam! Uostalom i on isto tako kao i ti tvrdi da ja imam tvoj temeperament i sklanja mi se sa puta kada sam ljuta.“, stade je devojka uveravati.

Maddaleninim licem preleti osmeh.

„Moram priznati da je donekle u pravu. Kada bolje razmislim, pokupila si sve najgore od nas oboje.“

Rebecca slegne ramenima još uvek ozbiljnog lica. Pri tome podiže korito noseći ga na jednom boku kako bi je mogla pratiti u korak. Žena je ćutala grabeći komad po komad veša pri čemu ih je snažnim pokretima istresala i prebacivala ih jedno pored drugog preko užeta i fiksirala ih drvenim štipaljkama.

„I dokle ćemo ovako prati veš čitavom gradu? Otac ima toliko para da bismo obe mogle živeti u palati a da do kraja života ne mrdnemo ni malim prstom.“, reče pa zgrabi jedne duge probušene gaće, rastvori ih kao da joj je time htela reći - pogledaj kako smo nisko pale.

Na te reči Maddalena je ošine prekornim pogledom. istrgne joj gaće hektičnim pokretom iz ruku ne skidajući pri tome pogled sa nje.

„Neka hvala, meni ne treba njegov novac. Radije ću rintati kao pralja sve do svoje smrti.“

„Ali mama, ja te stvarno ne razumem.“

„To mi je jasno Becky, da ništa ne razumeš!“, uzvikne a onda pokuša da se smiri pa stade mlatarati rukama i pokazivati u pravcu pučine. 

„Tvoj otac je tamo negde, plovi po morima. Danas je živ a sutra možda nije dok smo nas dve ovde same iz dana u dan i tako godinama. I iz čega ćemo onda sastaviti kraj sa krajem kada njega više nema? Ha?“, reče pa pokaže pokretom ruke na sirotinjski kućerak. 

„Još mi samo fali da izgubim mušterije koje sam teškom mukom stekla. Njegova reputacija nam baš i nije išla u prilog. Radujem se da me ljudi uopšte još i pozdravljaju. Zar misliš da ne čujem kada me ogovaraju iza ledja i tiho šapuću, oh, jadnica! On ima svoj posao a ja svoj! Niko se nikom ne meša u poslove i to je tako odlično. I basta!“

Ali devojci se ni najmanje nije dopadalo to što joj je majka govorila. Znala je da su mogle lagodno živeti bez imalo muke i nije razumela zašto se njena majka toliko protivila tome. Bilo ko na njenom mestu bi sve učinio da živi u raskoši ali ne i Maddalena. Samo zbog nje su živele kao poslednja sirotinja iako za to nije bilo potrebe. Nikada im nije zafalio hleb na stolu ali njihov život je bio daleko od luksuza.

„Ja sam odrasla u sirotoj korzikanskoj porodici. Sirotoj ali poštenoj. Šta bi moj otac rekao na to da živim od ukradenih para? Bog neka me sačuva!“, reče pa podiže srebrni krstić koji joj je visio na lancu oko vrata. Dotakne ga ovlaš usnama, prekrsti se pa zamoli boga za oproštaj.

„Uostalom čak i da živim u blagostanju, šta bih radila po čitav dan bez obaveza? Sedela i čekala pored ognjišta na Barnabasa da se vrati? Ili kako ga njegovi kompanjoni zovu, na kapetana Barbarossu. Mislim da bih potpuno poludela!“

„Uostalom, ni tebi ne bi falilo ništa da naučiš ovaj posao. Bar ćeš jednog dana moći preuzeti moje mušterije i imati svoj siguran novac.“

„Ko, ja? Oh, ne, ne, ne!“, vrtela je odrično rukama sa pogledom koji je odražavao panični strah od te same pomisli. Sve joj je u ovom trenutku bilo milije od pomisli da bi jednog dana i ona morala prati tudje rublje.

„Meni ne pada ni napamet da se ovako mučim kao ti! Uostalom ja već ni sada ne mogu više ovako i dosta mi je svega!“

„Kako misliš ne možeš? Vidiš i sama da nema drugog posla za nas ovde u Sherbrooku. Šta bi drugo mogla raditi? Nije ovo Dablin pa da ima posla na pretek.“, upita je majka ne gledajući je dok je prebacivala komade veša preko štrika.

Kao da je samo čekala na to pitanje Rebecca joj pridje pa joj smirenim glasom uzvrati: „Ja odoh na more. Odoh prvom prilikom koja mi se ukaže.“

Na to se Maddalena okrene i prasne u smeh.

„Na brod? Ti baš ne odustaješ. A ko će devojko tebe primiti na brod? Niko ne prima žene na palubu. Nema tog kapetana koji će te primiti. Za sve njih žene na brodu donose nesreću. I prokletstvo! Uostalom čak i kada bi se jedan od njih usudio i zaista te primio, zar misliš da je život na brodu lak? Da je primeren jednoj ženi? Oh, ne draga moja! Tek tamo treba vući i raditi.“, uveravala je.

„Pa šta! Ako izdrži polovina tih šmokljana koji rade po brodovima, izdržaću i ja. Uostalom ni ovo nije lako što radimo. Pogledaj samo svoje ruke kako su propale.“

„Ali Rebecca! To su svetski probisveti. Šta bi jedna mlada devojka poput tebe radila sa njima po čitav dan na brodu. Nekoliko dana bi ti možda i bilo zanimljivo ali moraš shvatiti da su to meseci a nekada i duže. Iz dana u dan bi se vrtela oko nogu tih nikogovića. Ima medju njima svakakvih a mnogi od njih nisu naivni i bezopasni kako ih ti zamišljaš. Veruj mi, ni jedan jedini dan ne bi mogla sa njima sastaviti na brodu. Mogu se kladiti da bi svaki od njih zahtevao da te izbace sa broda već u prvoj luci. Ili još bolje, ne bi ti ni dali da kročiš na njihov brod. Ah, to je sve samo Barbarossina krivica. On te je vodio sa sobom po brodovima i učio jedrenju. Oduvek je od tebe hteo napraviti sina kojeg nije imao. Za njega je to bio težak udarac sudbine da ima kćer a ne sina.“

„Pa šta? Nije mi ništa naškodilo što sam naučila kako treba upravljati brodom.“, uzjoguni se Rebecca pa zabaci svoju dugu kestenjastu kosu a onda se na kratko namršti pa umukne. Bila je prilično bistra i znala je da ne vredi da se dalje upušta u besmislene rasprave. Bila je uverena da je ionako neće uveriti u ono što govori. Znala je kakve planove oboje imaju za nju. Da se uda za nekog mladića sa solidnim imanjem i da mu izrodi decu. Bilo je momaka u Sherbrooku koji su bacili oko na nju ali ni jedan od njih joj nije bio zanimljiv. Naprotiv, živela je za dan kada će konačno iskoračiti nogom odavde, iz ove kuće sa vrha litice i ovog od boga zaboravljenog kraja i napustiti ova beskrajna brda prljavog veša. Maddalena se ćutke uputi u kuću i ostavi Rebeccu samu da prostre ostatak veša. Imala je utisak da se devojka u poslednje vreme iz korena promenila. Nije više bila zadovoljna onim što je imala i sa životom koji su vodili. Bilo joj je jasno da je ova već odrasla i da ima svoje sopstvene snove ali snovi koje je Rebecca imala su u njoj izazivali paničan strah. Dok je prostirala jednu platnenu spavaćicu devojčin pogled se zaustavi na moru koje je u medjuvremenu dobilo jarku modru boju. Sa otvorenog mora je stizao njoj dobro poznati jedrenjak. Iznenadjena, zastala je sa komadom veša u ruci znatiželjno zureći u brod koji je polako klizio preko talasa dole ka pristaništu. Tog trenutka se seti majke pa se osvrne sa nadom da neće izaći baš u ovom trenutku i spaziti brod koji je pristizao. Bio je to Gallo Nero, brod njenog oca. Trup od tamnog drveta izbeljen solju koja ga je decenijama nagrizala se blistao pod sunčevim zracima kao kakva crna školjka. Svojim vitkim pramcem je sa lakoćom sekao morske talase i približavao se sve više kamenoj obali. Gore, visoko na jednom od jarbola vijorio je crni barjak sa srebrnim petlom. Kosi sunčevi zraci su se presijavali na mokroj palubi dok su mnogobrojna, crna jedra lepršala na prohladnom vetru. Znala je koliko je ovaj brod značio njenom ocu. Za njega je Gallo Nero bio više od broda. Bio je to zov dalekih zemalja, šapat pustolovina, san koji je klizio preko modrih morskih talasa. Za njega je to bila bezuslovna sloboda, smisao njegovog čitavog života. Znala je da ih voli ali je često imala utisak da svoj brod voli mnogo više od njih dve. Jedrenjak je konačno pristao uz obalu, sidro je bačeno dok su mornari silazili jedan po jedan. Iako je luka bila udaljena, Rebecca je mogla jasno prepoznati figuru svog oca. Sa šeširom na glavi, obučen u kožni smedji prsluk i komotne pantalone izdavao je svojoj posadi poslednje naredbe. Iskrcao se poslednji kada su već svi drugi odavno napustili brod. Dok je koračao sporim korakom mogla je jasno videti oveći svežanj koji je prebacio preko ramena. Rebecca se nervozno osvrne i tek kada je bila sigurna da joj je majka još uvek u kući, spusti veš i krene ka ivici litice. Odatle je još bolje mogla promatrati svaki njegov korak. Ali Barbarossa umesto da zavrne uskim putićem koji je strmo vodio gore ka njihovoj kući on se sa još nekolicinom iz svoje posade uputi pravo u krčmu. Sa njenih usana se ote tiha psovka dok su joj iz očiju siktale varnice. Mrmljala je bez prestanka nešto što se već po izrazu njenog lica moglo naslutiti kao uvreda i psovka. 

„Šta ne štima u tvojoj glavi?“, mrmljala je sebi u bradu, obraza rumenih od besa. Ali onda joj pažnju privuče škripa vrata pa brzo koliko je mogla a da to Maddalena ne primeti dotrči do nje u kuću.

„Kuda si krenula? Evo upravo idem napolje da prostrem novu turu veša!“, upita je žena. 

„Ne moraš, ja ću!“, reče pa joj naglim pokretom istrgne kofu sa opranim vešom iz ruke. Ali Maddalena nije bila žena koju bi bilo ko mogao lako obmanuti. Znala je da Rebecca više od svega na svetu prezire posao pralje, zato joj je bilo više nego sumnjivo što se dobrovoljno ponudila da joj pomogne. Devojčino neobično ponašanje je još više pojačalo njene sumnje pa ubrza korak. Rebecca je pogleda spuštenog na kofu jurila daleko ispred nje sa nadom da će je svojim ispraznim ćeretanjem zaustaviti ali je Maddalena bila čvrsto rešena da sazna šta ova krije. Kada je konačno sustigla spontano okrene glavu dole ka gradu. Oči su joj se raširile od čudjenja kada je u luci spazila Gallo Nero, brod koji je tako dugo iščekivala. Okrene se ka svojoj kćeri, ošine je pogledom, stisne usne od ljutine pa joj istrgne korpu iz ruku i stade nezadovoljno vrteti glavom.

„Ne moraš se ponašati sa mnom kao da sam maloumno dete.“, pa zgrabi komad veša iz kofe i stade ga nervoznim pokretima istresati i bacati ga preko štrika. Pri tome se tu i tamo nesvesno osvrtala gledajući niz padinu na uski planinski puteljak. Ali putić je bio prazan, niko njime nije prilazio. Devojka primeti njen uznemiren pogled pa se ljutito ugrize za usnicu. Koliko je samo besa uzavrelo u njoj u tom trenutku. Kako je mrzela oca u tom trenutku jer je uvek iznova povredio njenu majku. Ali ovo više nije moglo ovako dalje. Zato je rešila da preuzme stvari u svoje ruke. Ako on sam nema dovoljno pameti onda će ga ona naterati da se promeni.

Sivilo večernjeg neba se stapalo sa tamnim morem kada je Barbarossa konačno odlučnim koracima koračao uz strmu stazu koja je vodila pravo ka njegovoj kućici. Vetar sa mora je donosio miris soli i hladne penušave kapi sa pučine pri tome poigravajući se sa njegovim dugim kaputom. U kaputu od kvalitetnog sukna koji mu je dopirao ispod kolena, sa širokim reverima, bogato ukrašen vezom i dugmadima od srebra, Barbarossa je odisao autoritetom čoveka koji je obišao pola sveta i doživeo mnogo toga. On je bio čovek koga su more, vetar i oluje isklesali od krvi, soli i željezne volje. U svojim četrdesetim godinama, nosio je na sebi tragove mora kojima je plovio i bezbrojnih bitaka koje je vodio. Njegov pogled je svedočio o surovosti, prekoj i oštroj naravi koja nije trpela pogovora, dok je njegova sama pojava odavala utisak sirovog i neukrotivog čoveka, čija se volja sprovodila bez pitanja. Iako su svi bili slični njemu, gusari iz njegove posade su ga neizmerno poštivali. Barbarossa je bio muškarac od čije su odluke svi strepeli kada bi mu se pojavio onaj mračan pogled u očima pa su mu se radije sklanjali sa puta ne želeći da budu na udaru njegove zlovolje. Visok i snažan, s ramenima širokim poput razapetih jedara i ledjima kao da su stvorena da ponesu težinu čitave palube, stajao je svuda gde bi kročio poput nepokolebljive sile – prisustvo koje se nije moglo prevideti, niti zaobići. Lice mu je bilo belo poput morske pene što udara o stene ispod litica, prošarano gustim pegama preko jagodica i nosa, što mu je davalo neku mladalačku crtu ali istovremeno i odavalo njegovu prgavu i temperamentnu ćud, varljivu poput uzburkanog mora pred buru. Čitavim licem su dominirale njegove pronicljive oči boje severnog mora — plave i oštre, kojima ni najmanja sitnica nije mogla promaći. Ponekad se u svom pijanstvu pokušavao prisetiti samog sebe, onakvog kakav je bio kao dete i kao mlad momak. Ali tokom svih tih proteklih godina je negde usput izgubio tog iskrenog i sramežljivog dečačića u sebi i potisnuo ga zauvek na najdublje morsko dno. Bilo je to verovatno tokom jedne od onih bezbrojnih bitaka na otvorenom moru, tokom podmuklih i besramnih otmica brodova i skupocenih tovara sa kraljevskih i trgovačkih flota. Uglavnom više se ni sam nije mogao jasno setiti gde i kada je izgubio sebe onakvog kakav je nekada bio. Život ga je isklesao u ono što je postao iako nikada to nije priželjkivao. Bivalo je kako to obično biva, onako kako stihija života donese. Ipak nije žalio ni za čim. Bio cenjeni kapetan broda, čovek koji se pitao za sve. On je odlučivao ko, kada i kako i donosio sve važne odluke. Ali te odluke se nisu ticale samo njega već i čitave posade. Posade koja je bez imalo ustezanja stavila svoju sudbinu u njegove ruke. Do sada ih još nikada nije izneverio a to su svi cenili kod njega. Plen koji bi zajedno opljačkali su uvek podjednako delili. Još nikada nije ugrabio ni delić za samog sebe. Znao je da će ga ljudi slušati samo ako budu uvereni da ih tretira podjednako i sa poštovanjem. Ali isto tako nije imao milosti prema onima koji su se ogrešili o njegove zapovesti ili doveli posadu i brod u opasnost. Imao je onaj pogled koji je znao da saseče i otkrije i najtvrdokorniju laž. Kosa mu je bila ridja, gusta i kovrdžava, izbledela od sunca u boju izbledelog bakra. Kada bi vetar dunuo sa pučine, kovrdže bi mu igrale oko lica poput plamena, dok bi mu se na glavi njihalo perje sa starog trorogog šešira sa širokim obodom, nagnutog na jednu stranu. Ridja brada, kratko podšišana, kruta i tvrdokorna poput njega samog, sakrivala je odlučnu, široku vilicu i usne koje su se retko razvlačile u osmeh. U levom uhu je nosio malu zlatnu mindjušu nalik burmici a mišice obe ruke su mu krasile  mnogobrojne tetovaže. Snažnim i žilavim šakama, izbrazdanim ožiljicima, znao je vešto držati kormilo u najljućoj oluji isto kao i sablju u pomorskom boju. Bio je neustrašiv i nije se rodio čovek pred kojim bi uzmakao. Hodao je uspravno, nije se saginjao niti se bilo kome klanjao i podilazio. Njegov hod je bio hod čoveka koji je tačno znao šta želi od života. Nije nikada žurio i govorio je tiho dubokim, hrapavim glasom, smirenim tonom. Barbarossa nije govorio mnogo i nije imao potrebu da se bilo kome pravda. A pre svega je imao autoritet da ućutka svoju pijanu posadu samo jednom jedinom rečenicom. Što se penjao više uz liticu, njegov dugi tamni kaput od ispranog mornarskog sukna, sa dugmadima koja su svetlucala na poslednjim bledim zracima sunca, je sve više lepršao iza njega. Tu na vrhu litice, iznad samog ponora koji je strmoglavo vodio dole do penušavog mora je bio njegov dom, išiban surovim vetrovima koji su dopirali sa daleke pučine. Sa pojasa mu je visila stara, blago zakrivljena sablja, sa drškom uglačanom od stiska bez koje nigde nije išao. Čak i kada je spavao je bila uvek tu negde na dohvat ruke. Posedovao je neku retku vrstu harizme koja je zračila iz čitavog njegovog bića čak i kada je ćutao i stajao u tišini. Bio je to muškarac sa kojim si ili želeo biti u istoj posadi ili kojeg si mrzeo kao svog najvećeg neprijatelja. Niko nije bio ravnodušan prema Barbarossi a to je bilo svima zajedničko. O njemu su se prepričavale priče po lukama, medju trgovcima i mornarima. Obično su to bile priče o gusarskom kapetanu čije se ime izgovaralo šapatom a glas koji ga je pratio su vetrovi nosili veoma daleko. Mnogo dalje nego što mu je to bilo drago. Neki su mu zavideli a neki su ga mrzeli jer je živeo životom kakvim je želeo a za mnoge je već i sama ta činjenica bila dovoljna. Sa druge strane niko se nije usudjivao da mu se približi jer su poternice za Barbarossom šuštale na sve strane, na zidovima krčmi, na stubovima u lukama, u tamnim uličicama obalskih gradova, raznešene vetrom uz obalu od Korka do Kadiza, od Bresta pa do Lisabona. Ne jednom se cerekao dobro zabavljen loše nacrtanom liku svog sopstvenog lica na nekom žutom, od vlage izvitopirenom papiru pričvršćenom na uličnom stubu. Ispod njegovog lika je stajalo ime koje je širilo strah i trepet kako medju bogatim trgovcima koji su dopremali robu iz dalekih zemalja tako i medju admiralima kraljevske flote Engleske i Španije. Ime za koje su znala i najmanja deca, Barbarossa! Engleske vlasti su nudile zlatnike za njegovu glavu, jer je opljačkao mnogobrojne brodove koji su nosili dragulje i zlato vredno u bescenje, svilu i začine. Zato je već godinama bio proglašen za razbojnika, kao najveći neprijatelj kraljevske krune. Irci su ga nazivali duhom mora i harali Atlantikom tražeći ga, šaljući fregate pod punim jedrima kako bi mu presekli put. Španci su mu pretili tamnicom i vešanjem, prisećajući se sramote koju im je priredio usred noći otevši kraljevsku galiju iz luke u Kadizu. Portugalci su dizali mornaricu na noge, proklinjući dan kada je Barbarossina zastava, crna i preteća zalepršala uz obalu Algarvea, dok su Francuzi nudili bogate nagrade ribarima, kapetanima i svakome ko bi im dojavio njegovo skrovište. Koliko puta su ga potražili u njegovoj sopstvenoj kući ali on je uvek već unapred znao za to pa mesecima nije tamo navraćao. Za sva njegova zlodela su najviše ispaštale njih dve, Rebecca i Maddalena. Napuštene od sveta i ljudi, optužene od vlasti, bez njegove podrške i prisustva, proklinjale su dane koje su provodile usamljene gore na litici. Upravo iz tog razloga, kako je svet ne bi još više osudjivao nije uzimala njegov ukradeni novac. Bila je uverena da bi im to došlo glave jer ništa nije bilo opasnije od zavisti ljubomornih ljudi. Ovako kao obična pralja je još i izazivala u njima samilosne poglede i sažaljenje. Za njih je uprkos svemu bila poštena žena, radna i vredna. Žena koja se nije htela omastiti nepošteno stečenim blagom a znali su da je to mogla samo da je htela. Zato su gotovo svi dole u Sherbrooku lepo govorili o njoj i o Rebecci a sa prezirom i strahom o Barbarossi, čoveku koji je bio strah i trepet svake luke od Bretanje pa sve do obala severne Afrike. 

Kada se konačno zaustavio ispred vrata već se spustio mrak. Slabo svetlo je treperilo kroz mala zamagljena prozorska okna. Znatiželjno je virnuo unutra u kuću tražeći pogledom njih dve. Plamen iz ognjišta je bacao treperave senke po zidovima. Obe su napeto zurile u vrata, načuvši njegove teške korake. Ispucana, drvena vrata su škripala dok ih je gurao šakom, ulazeći u toplinu doma. U sumraku ognjišta stajala je njegova žena, rumenih obraza od vatre, sa rukama stisnutim na pregači, neodlučna da li da potrči ka njemu ili da ostane na istom mestu. Na kanapeu od slame je sedela Rebecca zureći u njega pronicljivim pogledom. Promatrala ga je kao da je htela proniknuti u samu srž njegove duše. Kao da je to osetio on spusti zbunjeno pogled na vatru. 

„Evo me, konačno!“ promrmlja Barbarossa, pokušavajući da zvuči opušteno, ali je njegov glas odavao prikrivenu napetost. Koliko je sa svojom posadom bio surov i neumoljiv, pred Maddalenom bi se pretvorio u nesigurno dete svesno krivice koju je neuspešno skrivalo. Pogled mu na tren odluta ka ženinom licu tražeći na njemu bilo kakav znak, tugu ili ljutnju. Ali njene oči, tamne i umiljate, nisu otkrivale ništa što bi ga dovelo u nedoumicu. U njima nije bilo nigde ni prekora niti tračka sumnje. Rebecca nespretno ustane da načini korak, kao da je želela da mu poleti u zagrljaj ali se ipak predomisli i stane, stežući naslon kanapea. Tišina je bila teška, ispunjena neizgovorenim pitanjima, mirisom mora i dima i teretom njegovog sve češćeg i sve dužeg odsustva. Činilo se da je samo vatra u ognjištu živahno pucketala dok je bacala crvene odsjaje po njihovim licima, dok su svo troje ćutali, zarobljeni u tom trenutku gde se radost povratka mešala sa stidom, sumnjom i teskobom.

Barbarossa skine kapu, spusti je na sto i tiho reče: „Umoran sam. Da li ima nešto za večeru?“ Glas mu je blago podrhtavao, nesiguran kako će ga dočekati. Ali žena samo ćutke klimne glavom, okrene se ka ognjištu, a on se sa olakšanjem spusti na stolicu. Iako je na svojoj palubi bio neustrašiv ovde pokraj nje se osećao sitnim i izgubljenim kao kap vode u uzburkanom moru.

Iako se Barbarossa konačno vratio kući, Maddalena je uprkos tome sledeće jutro ustala u cik zore i potopila veš. Ništa je nije moglo odvratiti od njene dnevne rutine a i posao je bio posao. Nije mogla izneveriti svoje mušterije samo zato što se se ovaj pojavio iz nebuha. Uostalom njemu se nije znalo kada će ponovo razapeti jedra i zaploviti opet niz pučinu. To je moglo biti već za nekoliko dana, nedelja a možda čak i meseci. U svakom slučaju nije se usudjivala da odbije nikoga jer bi to značilo da je izgubila tu mušteriju a šta bi onda bilo sa njom kada bi se ovaj opet vratio nazad na more? Trebalo je izdržati tu užasnu samoću na vrh te surove, vetrovite litice. Nekada je to potpuno izludjivalo ali je Maddalena već odavno prestala razbijati glavu o tome. Primila je stvari onakve kakve jesu jer je znala da ih ionako ne može izmeniti. Sunce se pomaljalo na horizontu kada je začula škripu vrata iza sebe.

„Becky? Zar si već ustala?“, reče začudjeno dok je na kratko osmatrila svoju kćer. 

Ova joj osorno odgovori: „Kako da spavam kad‘ znam da si ustala tako rano. Mislila sam da ćeš se bar par dana odmoriti. Zar misliš da ne čujem da si budna bez obzira što se tiho iskradaš? Zašto se ne odmoriš malo, bar dok je otac ovde?“

Maddalena nije na to ništa odgovorila. Okrenula se naglo i ponovo se posvetila svom vešu. Njene ruke, već orošene hladnom vodom, spretno su ribale veš ritmičnim, snažnim pokretima. Pogodile su je Beckyne reči više nego što bi to i samoj sebi priznala ali sve što je mogla učiniti je bilo da se povuče u svoju najdublju tišinu i u te izvežbane pokrete koje je nesvesno izvodila. Sagnuta nad drvenim koritom, čije je rubove već vreme izlizalo, naslonila je komad grubo tkanog platna preko valovite daske za ribanje. U desnoj ruci je držala četku sa tvrdim vlaknima a u levoj sapun spravljen od pepela i loja, otvrdnuo, žućkast i neprijatnog oštrog mirisa. Čitavo telo joj se pomeralo u ritmu nervoznih, energičnih pokreta. Bili su to pokreti kojima je odvraćala tužne misli i utapala svoju tugu. Gruba četka je strugala preko tvrde tkanine dok je pena prskala unaokolo, natapajući ivice njene pregače, suknje i zavrnutih rukava. Prala je silovito, kao da želi iz veša isprati svu tugu i razočaranje. Svaki trzaj ruke bio je odbrana ali ne od Beckyne osornosti već od sopstvene nemoći da nešto izmeni u svom životu. Kao u transu ponavljala je jedne te iste pokrete i bacala opran veš u korito sa bistrom hladnom vodom. Ruke su joj već bridile od crvenila i hladnoće ali ona nije obraćala pažnju na to. Valjda je ta neznatna bol odvraćala od one mnogo veće koja se ukotvila u njenoj duši. Ponekad joj se činilo da svakim svojim pokretom želi oprati svoj život i izbrisati iz njega sve ono ružno, sve ono što je htela a nije mogla zaboraviti. 

Negde oko deset sati se začu truckanje kočije. Kao da je čekao na taj zvuk iz kolibice izadje i Barbarossa. Obe ga ovlaš pogledaše ali onda ponovo stadoše promatrati razdrndanu kočiju koju su vukla dva konja. Barbarossa se protezao sa rukama visoko podignutim iznad glave. Bela lanena košulja mu je otkrivala okrugli trbuščić pa stade žurno zakopčavati ona tri, četiri dugmeta pri dnu koja su još ostala otkopčana. Na brzinu ugura krajeve u pantalone i stegne jače remen oko struka. Rukom predje preko oštre brade a onda zvizne i pokaže rukom pridošlicama da krenu u njegovom pravcu. Zvižduk odjekne preko livade i spusti se niz liticu sve dole do doline. Već iz daleka su obe mogle jasno prepoznati dva poznata lika. Maddalena ustade, zakorači tri koraka pa stavi ruku iznad očiju da ih zakloni od sunca. Kočija je škripala dok se približavala, točkovi su podizali prašinu na uskoj uličici koja se izdizala visoko iznad luke dok su konji nervozno frktali. Miris soli i truleži se širio iz nekoliko drvenih bačvi koje su bile iza njihovih ledja.

Ona se kratko osmehne pa iz pozdravi: „Ah, koga to moje oči vide? Dobro jutro Ronane! Dante!“

„Kako ste ovog finog jutra?“, odgovori učtivo Ronan ovlaš dotakavši prstima šešir uz blagi naklon.

„Blagoslov vašem domu.“, doda tiho Dante.

Ronan povuče dizgine a konji se naglo zaustaviše. Obojica vešto skočiše sa svojih sedišta pa stadoše skidati bale sa prljavim vešom. Na taj prizor Rebecci šikne krv u obraze pa jurne ka njima. Jednu za drugom su bacali dole na zemlju pri čemu ih je ona podizala i ponovo vraćala nazad na kola. 

„Zar morate baš ovde donositi svoj prljavi veš? Uostalom ako niste kadri to činiti sami ima dovoljno i drugih pralja!“, žestila se devojka. 

„Ali Rebecca! Prestani da se ponašaš kao malo dete. Za mene je to posao kao i svaki drugi a novac nam je potreban. Uostalom ne mogu se požaliti da plaćaju loše.“

Na te reči se muškarci pogledaše ali ni jedan od njih se nije usudio prozboriti ni reči. A i kako bi kada je sam Barbarossa odredio cenu koju joj moraju platiti. Iako to za njih nije predstavljao problem ipak bi najradije izbegli bilo kakvo petljanje sa kapetanovom ženom ali to se već nekako odavno ustalilo. Ni samom Barbarossi to nije bilo drago ali je izlazio ženi u susret. Na taj način joj je hteo obezbediti bar nešto novca za život za vreme kada je bio odsutan jer nije htela uzeti ni novčića od njega. Za nju je njegov novac bio sramotan i nije htela udela u tome iako mu nikad ni jednom jedinom rečju nije branila da radi ono što je radio. 

I Ronan i Dante su marljivo istovarali plathe u koje je prljav veš bio zamotan i bacali ga na gomilu jedno na drugo odmah pored korita koje je u ovo doba jutra još uvek bilo u hladovini kuće. Iako višlji i krupniji, Ronan je bio stidljiviji od njih dvojice pa je držao pogled svo vreme spušten na svežnjeve veša ili na zemlji kako bi izbegao poglede. Bio je negde sredina pedesetih godina ali činilo se da mu je gusarski život prijao i da još uvek nije imao nameru da se ustali na jednom mestu. Imao je preplanulo lice i obraze skrivene u guste sede zaliske i bradu. Kosa mu je bila dosta tamnija ali isto tako prošarana sedom i spuštala se u masnim talasastim pramenovima na ledja. Za razliku od kose i brade, obrve su mu još uvek bile crne kao čadj i veoma guste kao i nekoliko pramičaka na brkovima ispod samih nozdrva. Sa glave nije skidao svoj crni, trorogi šešir  sa pozlaćenim rubom i ušivenim, metalnim amblemom lobanje na samoj sredini. Iz otvorene, bele košulje širokih rukava nazirale su se guste malje sa njegovih širokih grudi. Preko nje je imao smedju jaknicu koja je dopirala do kukova a preko njega crni prsluk od čvrste tkanine otporne na vetar i blagu. Dosezao je do struka čvrsto pripijen uz njegovo još uvek čvrsto telo. Ukrasni remen na njemu duž celog zakopčavanja je podsećao na remen za metke kakve su nosili vojnici i revolveraši. Za razliku od Ronana, Dante je bio mršav i sitne gradje, što ga je činilo optički višim nego što je zaista bio. Suvonjavo, uleglo lice, izbrazdano mnoštvom finih i dubokih bora, odavalo je utisak starca, iako je bio najmanje desetak godina mladji od Ronana. Na tom duguljastom licu, dominantan je bio širok i krupan nos, crvenkast na vrhu – posledica sunčevih zraka, ali i neumornog uživanja u rumu kojem nije mogao odoleti. Niz žućkastih, šiljatih zuba narušavao je jedan usamljeni očnjak, znatno odmaknut od sekutića, što mu je davalo zlokoban osmeh. Uvek je nosio taj osmeh na licu – ali ne kao znak dobronamernosti, već kao hladnu masku podsmeha, natopljenu ironijom i prepredenošću. Crvene, klempave uši, sa špicastim vrhovima, bile su dodatno naglašene teškim srebrnim mindjušama u obliku lobanja, koje su visile iz resica poput trofeja. Njegova kosa, boje zrelog žita, padala mu je umršeno niz ramena i ledja, dok mu je brada, znatno tamnija – sa primesama rdjasto-ružičaste – dopirala sve do ispod grudne kosti. Dve tanke, strpljivo upletene pletenice uokviravale su lice s obe strane, dok je središnji deo brade bio vezan pri dnu dvostrukom zlatnom alkom, dajući mu izgled zagonetnog proroka s dalekih mora. Za razliku od Ronana, nije nosio šešir, već neku vrstu tamnosmeđeg, svilenkastog turbana, prošaranog zlatnim nitima, koji gotovo nikada nije skidao – ni pri jelu, ni u snu. U njemu se osećao zaštićeno, kao u vlastitoj školjci, naročito kada bi hladni vetrovi besno šibali niz palubu. Dok je istovarao svežnjeve sa vešom, Dante ih je neprestano promatrao ispod oka, nemirnim, skakutavim plavim rožnjačama. Njegovi dugi, koščati prsti grabili su teret vešto i nečujno, a Rebecci nije promaklo da je na svakom zglobu imao tetovaže neobičnih simbola – misterioznih tragova s nekog zaboravljenog pristaništa gde je u zamenu za rum, dao da mu ih večnost utisne pod kožu. Rebecca je dobro poznavala sve do jednog iz Barbarossine posade jer su svi već veoma dugo pripadali njegovoj neobičnoj pljačkaškoj trupi. Barbarossa je bio veoma skeptičan i oprezan i nije tako lako primao nove ljude u svoju posadu. To je naravno imalo svoje razloge jer nije nikada bio siguran da li je neka od kraljevskih vojskih poslala nekog svog špijuna da se ubaci u njihove redove i dostavi im informacije o svakom njihovom pokretu. To nije ni bilo čudo jer je spisak pljački trgovačkih i kraljevskih floti koje su počinili bio popriličan. Ali nije mu samo kraljevska flota Engleske, Španije i Francuske bila za petama već i poslanici bogatih trgovaca koje je ojadio za čitave brodove za skupocenim tovarima. Zato nikada nije bio siguran ko bi mu od njih prvi i radije došao glave. Uprkos ovoj činjenici i načinu života koji je vodio, Barbarossa se nije plašio nikoga ali je uvek bio na oprezu. Ali jedno je Rebecca već odavno znala, svaki od njih ponaosob je bio veoma čudan i jedinstven na svoj način. Bio je to skup sumnjivih likova, skitnica i probisveta koji su žudeli za tim da se obogate preko noći. Ipak, iako su se već odavno mogli povući sa svim onim novcem koji su stekli od pljački i živeti mirnim i lagodnim životom negde u nekom usnulom gradiću na obali, oni se nisu odvajali od Barbarosse i od njegovog broda. Valjda je u njima vrila krv skitnica i avanturista koje nikakvo bogatstvo niti mesto nisu mogli prikovati. Svi do jednog su se osećali živima tek kada bi Gallo Nero isplovio iz mirne luke i kada bi im vetar sa pučine zapahnuo lica. Uprkos negodovanju svoje kćeri, Maddalena je bila zadovoljna. Znala je da ima dovoljno vremena za sav taj veš i da će dobiti prilično novaca i to unapred. Čim su završili sa istovarom, Ronan joj pridje i odreši mrku, kožnu kesu koja mu je visila o struku. Izvadi šaku srebrnih novčića i spusti ih u njene otvorene dlanove. Barbarossa je sve to promatrao sa strane pronicljivim pogledom kojem ništa nije moglo promaći. Kada je konačno obavio sve što je imao Ronan se uljudno pozdravi od njih i skoči gore na drvena kola. Barbarossa je na tren oklevao. Iako je tek sinoć stigao kući posle dugih meseci odsustva nešto ga je teralo da sidje dole u gradić. Predosećao je buru koja se kuvala u kući i nije imao ni najmanje volje da sluša Rebeccina prebacivanja. Zato žurno zgrabi svoj trorogi šešir, u tri poteza ugura košulju u pantalone i stade navlačiti čizme.

Potrči za kočijom koja se već zaukala dole niz puteljak pa vikne za njima: „Hej, sačekajte me. Idem i ja dole na jedno piće!“, pri čemu im je mahao visoko podignutom rukom iznad glave.

Maddalena ga je ošinula ljutitim pogledom iako ovim nije bila iznenadjena. Bilo je to gotovo svakog puta isto. Znala je da mu je teško na kopnu i da tu ne pronalazi sebe. Njen Barbarossa je bio čovek koji se osećao potpunim tek na palubi na sred mora. Uostalom uvek se dosadjivao dok je ona imala obaveze od jutra do večeri sa onim silnim vešom koji je svakodnevno prala. 

„Ne čekajte me na ručak, već ću se snaći dole u krčmi!“, vikne im nakon što je naskočio pozadi na kola pri čemu je poskakivao zajedno sa kočijom koja je prelazila preko grbavog, kamenjem osutog puta.

Rebecca se ljutito oslonila rukama o bokove: „Kakav je to samo sebični jarac! Nije proveo sa nama ni par sati a već opet ide! Pitam se da li mu je uopšte stalo do nas?“

„Ali Becky! Zašto govoriš tako ružno? To je tvoj otac!“

„Pa šta? Neka je sto puta moj otac ako se ovako ponaša! Zar ga se ti nisi uželela? Ja jesam! A on? Čini se da ne daje ni po‘ lule duvana za nas obe. Svejedno mu je da li smo tu ili nismo. Pitam se zašto uopšte svraća, njegov dom je ionako Gallo Nero a ne Sherbrook.“

Maddalena uzdahne duboko. Iako je dobro razumela svoju kćer ipak nije htela da joj prigovori ili odobrava i tako dolije još ulja na vatru. Kako bi odagnala loše misli Maddalena zgrabi ogroman svežanj veša pa stade odmotavati debeli čvor na plahti u koju je bio vezan. Rebeccu je to još više razljutilo pa joj se obrazi zažariše od ljutine.

„On ide u krčmu da se provodi a ti radiš! Zašto to sebi dozvoljavaš?“

„Ali Rebecca? Ja sam žena, šta bih drugo mogla raditi osim voditi računa o svom pokućstvu i raditi? Ženama je mesto u kući. Ko bi kuvao i prao veš da mi to ne radimo?“, uveravala je mati.

Ali njen odgovor je u mladoj devojci izazvao još veći kapric. 

„Ko bi kuvao i spremao? Zar je to svrha našeg postojanja, da kuvamao i radimo od jutra do sutra dok se naši muževi i očevi opijaju po krčmama i uživaju? Oh, ne! Sa mnom tako ne može! Ja sigurno neću tako živeti! Ti ako si glupa a ti onda nastavi da radiš tako, ionako si uništila sebi većinu svog života.“

Te reči su pogodile Maddalenino srce kao vrh užarenog gvoždja. Koliko god da se trudila da sakrije svoju ličnu tugu i nezadovoljstvo, to joj je bivalo sve teže u poslednje vreme. Još do nedavno je Rebecca bila pitoma i nežna ali kako je napunila sedamnaestu godinu kao da se pretvarala u jednu sasvim drugu osobu. Koliko god da joj je teško padala Barbarossina odsutnost, njena promena je pogadjala još više. Uostalom kćer je bila jedina sa kojom je mogla normalno prozboriti, osim nje nije imala nikoga više. Znala je još onomad davno na Korzici da će biti teško, ali tada nije ni slutila da će biti baš ovoliko. Iz dubokih misli je odvrati šuštanje sitnog šljunka pa podiže pogled. 

Namršti se pa dovikne kćeri: „Becky, kuda si pošla? Zar mi nećeš pomoći?“

Ali devojka je odvažno koračala niz brdo odmahujući rukom.

„Idem i ja dole u grad. U ovoj kući ionako svako radi ono šta hoće ne obazirući se na ostale.“

Na te reči Maddalena uzdahne i zavitla ljutito veš nazad u vodu. Podboči se rukama a onda pomisli: „Moram što pre razgovarati sa Barbarossom. Moramo naći neko rešenje da je smirimo. Ovo više ne može ovako.“

Krupni beli blaci su se nadvisili nad irskom obalom dok je vetar nosio miris soli i treseta duž stena koje su se strmo obrušavale u more. Rebecca je koračala zamišljeno ali odlučno niz kameni put koji se krivudavo spuštao sa vrha Moherovih litica. Njena pelerina je vijorila na vetru a pod nogama su joj škripali šljunak i vlažna trava. Njene čizme od tamne kože bile su već natopljene od jutarnje magle ali je znala je da je Sherbrook blizu, odmah tu iza sledeće okuke, iza poslednjih vetrovitih stepenica isklesanih u steni. Sherbrook je sa te visine delovao tako sitno i ništavno, kao skupina od soli izbledelih krovova izniklih oko kamene uvale. Kuće su bile niske, zbijene, sa krovovima od škriljca i zidovima boje dima. Iz pojedinih odžaka se izvijao tanak stubić dima iz raspirene vatre dok se miris dimljenih riba i treseta mešao sa morskim vazduhom koji je vonjao na alge. Iako je gore na litici vladala večita tišina isprekidana jedino povremenim kricima galebova, ovde dole u luci je vrio život, bučan od mnogobrojnih brodova i ljudi. Konopci su se njihali na vetru, dok su se stari usidreni jedrenjaci sa izbledelim zastavama ljuljuškali na talasima. Njihovi trupci su bili istrošeni, obrasli morskim školjkama i alagama i svedočili o vremenu koje su proveli napolju na moru. U daljini, u plavkastoj izmaglici, Rebecca je mogla razaznati visoke jarbole broda sa dva pramčana topa, a sa palube se čulo pevušenje mornara i zveket lanaca. Dok se spuštala do samog srca Sherbrooka, promatrala je mornare koji su prevrtali mreže. Bili su to neobični ljudi kojima su i psovke i pesme bile deo svakodnevnog izražavanja. Rebecca je stegla okovratnik svoje pelerine i zakoračila u masu ljudi. Svako je žurio nekuda svojim poslom jedino se činilo da samo ona nema nikakav cilj. Ali onda spazi kočiju sa kojom se Barbarossa dovezao pa ni sama ne znajući zašto krene za njim. Mogla ga je jasno videti kako se uspeo na brod i nakon kratkog vremena se vratio sa vrećom. Ozarenog lica, spuštao se niz stepenike pridržavajući se jednom, slobodnom rukom za debeli konopac. Njen pogled je bio fiksiran za njega dok je slutila kuda ide. Probijala se izmedju staraca sa lulama u ustima, mladića u šarenim prslucima i ribara koji su vadili ulovljenu ribu iz svojih mreža. Krčma „Seagull & Anchor“ je ležala utonula u maglu, tik uz dokove, sa zamagljenim prozorčićima. Sivi, kameni zidovi su dobro izdržavali udare vetra jedino se gvozdeni, izbledeli galeb iznad vrata ljuljao na zardjanim lancima. 

Čim je kročio unutra Barbarossu zapahne talas poznatog vonja — težak miris prosutog ruma i bajatog piva, pomešan sa zadahom znoja, mokrih kaputa i dima iz lula. Unutra je vladala ona vrsta topline koja udara pravo u nozdrve, isprva neugodna ali svakim daljim trenutkom prisna i utešna onima koji su proveli toliko vremena na moru. Bio je to osećaj da se ponovo vratio svom domu, mestu gde pripada i gde ga svako poznaje. Unutra je vladala graja, žamor glasova isprekidanih pesmom, psovkama i zveketom debelih staklenih krigli. Mornari su sedeli zbijeni za grubim drvenim stolovima. Na prstima su imali ucrtane šare od duge noćne partije karata, dok su ribari u kožnim prslucima pričali u isti glas, uz teatralno mahanje rukama, dok su im zažarena lica blistala od vina i vetra. U ćošku, dvojica gusara, sa maramama na glavama, od sunca oprljenih lica su bili udubljeni u žustroj raspravi nad stolom prekrivenim praznim kriglama i oskudnim ostatkom pečenog mesa. U vazduhu je visio težak zadah soli i kapljica znoja, miris starih jedara, vlažnih čizama i sagorelog katrana, dok je negde sa galerije iznad njihovih glava kroz napuklu trsku u stropu, kapala tanka nit vode, kap po kap, u bačvu u ćošku. Čim je kročio unutra, graja je na tren zamrla. Svi pogledi su bili uprti u njega što od straha, što od znatiželje. Neki su ga mrzeli, neki su mu se divili ali su mu se svi podjednako sklanjali sa puta. Dovoljan je bio samo jedan jedini pogled na poternicu sa njegovim licem koja je visila na zidu da bi se razumelo zašto. Niko nije hteo biti povezan sa njim za slučaj da bi ga se neko dočepao a bilo je mnogo njih, ratna mornarica, guverneri, trgovačke flote sa svojim privatnim špijunima i kaperi, lovci na glave koji su od kralja Džordja III lično dobili „ Letter of marque“, pismo koje ih je štitilo od optužbi za pirateriju. To su bili uglavnom ljudi i sami odmetnici koji su za dobar novac nemilosrdno jurili one sa poternice. Ne retko su i sami obavljali pljačke i druga zlodela pod izlikom da je to po naredbi kralja. Oni su bili opasniji od svih ostalih, beskrupulozni i surovi likovi koji nisu prezali ni od čega. Ali kapetana Barbarossu čak ni oni nisu mogli impresionirati i zaista do današnjeg dana se nije našao ni jedan jedini koji bi u njemu izazvao i trunku straha ili bar bilo kakav osećaj brige. Neobična tišina koja je zavladala krčmom je privukla pažnju krčmarice koja je vratima stajala okrenuta ledjima. Spustila je dve teške krigle piva na sto pa se okrenula. Čim je spazila Barbarossu lice joj se u potpunosti ozarilo. Bila je to Molly Malone, vlasnica krčme lično. Okružena bačvama ruma i već ranim jutrom pripitim gostima koji su ispijali penušavo pivo iz teških krigli i duvanskim dimom koji je lebdeo u vazduhu. Molly je bila žena koju je znao gotovo svaki mornar od Gibraltara pa do Bristolskog kanala. Bila je žena koju nije bilo moguće prevideti, ni u kakvoj gužvi, ni pod kakvom prigušenom svetlošću fenjera. Njena pojava je unosila miris domaćeg hleba, maslačka i nečeg što je u svakom muškarcu u krčmi budilo setu i požudu istovremeno. Ona je bila žena o kakvoj su sanjali na palubama svojih brodova dok su mesecima bili odvojeni od kopna. Bila je lepa na jedan iskonski, zdrav i punokrvan način. Sa svojom mlečno belom kožom, rumenim obrazima poput kapljica viskija, krupnim očima boje različka i usnama sočnim poput zrelih višanja, uvek blago razvučenih u osmeh privlačila je svačiju pažnju. Njena kosa boje blistavog bakra je bila skupljena u bujnu pundju iz koje su se uvek izvlačili nestašni pramenovi i padali joj preko čela i slepoočnica. Ali ono što je Molly činilo nezaboravnom je bilo njeno telo, oblo, raskošno i ženstveno, sa bokovima koji su se zanosno njihali u ritmu hoda i nabreklim grudima koje su provocirale mušku žudnju i uzdahe čim bi se sagnula preko stola da posluži piće. Nosila je haljinu od tamno plavog platna, sa lanenim ivicama u bež boji na rukavima. Imala je duboki dekolte, sasvim u duhu ovdašnje mode, ali i lične Mollyne želje. Iz četvrtastog dubokog dekoltea su se nazirale njene bujne, čvrsto uzdignute grudi, koje nisu skrivale stid, već svesno pokazivale samopouzdanje žene koja je znala dobro iskoristiti svoju lepotu i moć. Oko grkljana je nosila jednostavnu crnu traku sa malim, ovalnim priveskom od slonovače koja je još više isticala njenu senzualnost. Iako je bila veoma ženstvena Molly je posedovala izuzetnu snagu pa je sa lakoćom znala razdvojiti pijane mornare ili podići po pet krigli punih piva u svakoj ruci bez da joj zglob zadrhti. Činilo se da se muškarcima zbog toga još više dopadala jer je pored lepote zračila izuzetnom snagom i zdravljem. Isto tako je i po karakteru Molly zračila odlučnošću što je činilo njen poziv krčmarice i mogućim. Da je bila popustiljivija ne bi mogla izaći na kraj sa svim tim neobičnim tipovima koji su zalazili u njenu krčmu. Njena jedina slabost je bio sam Barbarossa. Samo on je bio u stanju da je razneži i smekša. Za njega je bila spremna učiniti sve. Da je samo to od nje zatražio sve bi ostavila na licu mesta i krenula za njim i na kraj sveta. Ali gusar se držao svoje porodice iako je morao samom sebi priznati da su njena pažnja i izlivi ljubavi izuzetno prijali njegovom egu. Kada je bio umoran ili neutešan znao je doći kod nje a njena krčma je bila uvek prva stanica na koju je svraćao prilikom svakog povratka u luku Sherbrooka. 

„Barbarossa!“, uzvikne Molly nežnim glasom pa mu pritrči. Svojim bujnim telom se pripije uz njega, dlanom mu okrene lice ka svom pa mu utisne vatreni poljubac na usne.

„Ohohoho!“, uzvikivali su muškarci u krčmi ne skrivajući zavist. Svaki od njih bi se rado menjao sa njim ali se činilo da to ni jedno od njih dvoje nije nimalo zanimalo. 

„Mislio sam da si me zaboravila.“, uzvrati joj čim je došao do daha.

Ona nije skidala zaljubljeni pogled sa njega pa dotakne kažiprstom poternicu na zidu.

„I kada bih to želela bilo bi nemoguće koliko njih dolazi da okači plakate slične ovome.“, pa okrene glavu ka poternici.

Barbarossa isprati njen pogled pri čemu ona nije izmicala iz njegovog zagrljaja. Oboje su zurili u poternicu na kojoj je pisalo:

ROYAL PROCLAMATION AND BOUNTY NOTICE

Kingdom of Great Britain – His Majesty’s Royal Colonies
Port Royal, Island of Jamaica
Dated this 17th Day of October, in the Year of Our Lord 1784.
Let it be known to all men by these presents:

A reward of One Hundred Guineas is hereby offered by order of His Excellency, Governor Charles L. Whitmore, for the capture, alive or dead, of the notorious pirate Barnabas Foley known as „Barbarossa“, formerly a sailor of His Majesty’s Navy and now declared an enemy of the Crown and the seas.

Said Dray commands a brigantine vessel of dark hull and black sails, answering to the cursed name "Gallo Nero." He is charged with:

	Attacks upon merchant ships flying His Majesty’s flag;

	Theft of goods and cargo valued at over £2,000 sterling;

	The unlawful killing of officers and men;

	And the spreading of sedition and fear along the coasts of the Caribbean.


He is described as:

	Tall, of sturdy build, with a face covered by a reddish beard and eyes of piercing blue.

	Often seen wearing a brown coat trimmed with brass buttons.

	Speaks both English and French, and is known to consort with mutineers and smugglers.


Any man, captain, or private subject who delivers said pirate into custody, or provides information leading to his apprehension, shall be paid the aforementioned reward in gold, and granted pardon for any prior maritime offenses, save for the crime of murder.

Beware: Said pirate is armed and known to be most dangerous.

Let all loyal subjects aid in his pursuit, in service of law, order, and the safety of His Majesty’s dominions.

By the Hand of His Excellency,
Charles L. Whitmore,
Governor of Jamaica

„Baš lepo što vode toliko računa o meni.“, reče on ironično.

Molly okrene lice ka njemu ne skidajući sa njega zaljubljeni pogled.

„Da nije njih ne bih ni znala da si bio na Jamajci. Nisi mi rekao da ćeš ići tamo.“, prekori ga ona pa stade mahati preteći prstom.

Na taj pokret on je zgrabi za prst i poljubi ga. 

„Ne moraš ti sve znati. Uostalom, što manje znaš s’tim bolje. Umesto toga bolje preuzmi ovo i donesi mi čašu ruma.“, reče pa joj bukvalno ugura vreću u ruke i izmakne se iz njenog okrilja.

Ona je stajala na istom mestu zbunjena ali onda virne u vreću i nabere obrve od iznenadjenja. Tog istog trenutka se Rebecca prišunjala jednom od prozora koji nije bio sa ulične strane pa zatekne oca kako grli privlačnu krčmaricu. Zabezeknuto je zurila u Molly koja je ispakivala skupocene poklone, svilene haljine i bluzice, nakit i razno razne stvari kojima bi se svaka žena neizmerno radovala. 

Obrazi su joj istog trenutka porumeneli pa stade tiho da psuje: „Ti praznoglavi pacove iz kaljuže! Njoj kupuješ lepe stvari, svilu i nakit a mojoj majci sapun i čajeve.“, u svojoj ljutini se previše nagnula napred pa slučajno udari čelom u staklo i izazove pažnju gostiju u krčmi. Brzinom munje se spusti dole na zemlju sa nadom da je niko nije primetio. Gosti i sam Barbarossa nisu marili za to pa su se istog trena vratili piću i praznim razgovorima ali je Molly bilo neobično što se neko šunja u toj slepoj uličici kojom niko nikada ne prolazi. Kao da je nešto slutila, ona stade puziti na kolenima do ugla ulice. Tu se nije uspela ispraviti na vreme pa je neko zapeo u nju i gotovo je pao na zemlju. 

„Neka sam proklet, šta je ovo?“, začula je glas nekog mladića. 

Ali nije marila za njega već se nervozno osvrtala ka prozorčiću čija okna su se polako otvarala. Dok su oboje ustajali sa zemlje mogla je jasno raspoznati Mollyne ruke koje su širom otvarala okna. Od straha da je ne prepozna, vodeći se spontanom željom da se sakrije od nje, privuče sebi mladića i poljubi ga strastveno bez ustezanja. Mladić je zurio u nju široko raskolačenih očiju. Ukočenost koju je u početku osećao je svakim trenom sve više popuštala. Za to vreme je Rebecca jednim okom škiljila ka Molly pa kad‘ joj spazi lice, okrene joj naglim pokretom ledja.

„Šta je Molly?“, upita je jedan od gostiju.

Ona okrene glavu ovlaš ka njemu pa mu odgovori. 

„Ništa, samo dvoje zaljubljenih. Kako je lepo biti mlad.“, reče pa uzdahne čežnjivo i zatvori ponovo za sobom prozorska okna. 

Čim se prozor zatvorio, Rebecca odahne i odgurne mladića od sebe. Ali on je i dalje stajao na istom mestu kao prikovan i zurio u nju sa nevidjenim čudjenjem. Ona tek sada primeti da zuri u nju sa velikim interesovanjem pa joj postade neprijatno.

Nasmešio se pri čemu mu se pojavila rupica na desnom obrazu. Oči su mu vragolasto sijale dok je govorio: „Čuo sam mnoge priče o vatrenosti irskih devojaka ali moram priznati da ovako nešto nisam očekivao, da ću baš u Sherbrooku sresti jednu ovakvu.“

Ali njegove reči su za nju bile više uvreda nego pohvala iako su trebale tako zvučati pa mu uzvrati drsko nabirući obrve ljutito.

„Kakvu?“, upita ga izazovno spremna na samo jednu pogrešnu reč pa da započne svadju.

Videlo se da mladić traži pravu reč u svojoj glavi ali onda reče: „Srdačnu i gostoljubivu.“, je bilo prvo što mu je palo na pamet.

„Srdačnu i gostoljubivu?“, ponovi ona kao eho za njim.

Što je više razmišljala o njegovim rečima lice joj je sve više poprimalo ozbiljane crte pa stade energično odmahivati rukama: „Oh, ne, ne, ne! Ja nisam od te vrste devojaka. Ako misliš da sam ja od onih... onda se grdno varaš.“, reče pa blago pocrvene.

Tek sada je uspela da ga dobro osmotri. Bio je to mladić od nekih dvadeset četiri godina obučen u dug tamnocrveni kaput posebne elegancije. Imao je nežne, gotovo devojčake crte lica i tople oči. Onako visok i vitak je odavao svojim besprekornim držanjem uzdržanost i samopouzdanje. Mogla je zamisliti da su mnoge devojke priželjkivale njegovu blizinu ili čak sanjale o tome da budu u njegovom zagrljaju ali nju nije nimalo zanimao. Naprotiv, bilo joj je više nego neprijatno što je dovela sebe u ovako glupu situaciju. Visoko podignuta, uštirkana kragna njegove bele košulje je još više isticala njegovu preplanulu put. Bilo je očito već na prvi pogled da je i on najverovatnije provodio bezbrojne dane na brodu kao i uglavnom većina muškaraca koji su bili ovde u luci. Delovao je pomalo kao romantični sanjar sa onim svojim dečačkim, glatkim licem. Imao je bujnu kestenjastu kosu, blago talasastu, začešnjanu ka potiljku sa nekom dozom nemara koji je više svedočio o njegovom karakteru nego o modi. Dok se blago smešio nije skidao svoje smedje oči, tople i razigrane kao u srne ali bistre i prodorne. Odmah je znala da je stranac po londonskom akcentu kojim je govorio. Ipak bilo je neke ugladjenosti u njegovom blagom glasu i načinu na koji se ophodio sa njom. Iako je sve ukazivalo na to da je i on mornar na jednom od brodova nešto u njemu je odavalo da je i mnogo više od toga. Ali šta, to trenutno nije imala ni vremena ni volje otkrivati. 

„Reci mi bar onda, čemu mogu zahvaliti ovako srdačnu dobrodošlicu? Toliko si mi bar nakon svega dužna.“, reče pa je uhvati za ruku i stade se vragolasto smejati pri čemu je zabljesnuo nizom svojim ravnih i snežno belih zuba. 

Na tren joj je srce zaigralo, ali iako je delovao neodoljivo uveravala je sebe da on nije njen tip, uostalom do sada se Rebecca i nije posebno zanimala za mladiće. Više je zanimalo da se izbavi iz ove poslednje rupe na planeti pod imenom, Sherbrook a ta ideja je u njenom mozgu tutnjala iz časa u čas sve jače. Činilo joj se da svako od njih živi svoj život, otac na brodu a majka u svom poslu, zatrpana gomilama veša. Samo je ona lebedela negde u nekom bestežinskom prostoru iščekujući mnogo više od života nego što je do sada imala. Ali sada joj je već sve dozlogrdilo. Bilo joj je dosta od svega. Dosta da čeka da se nešto promeni i da počne da i zaista živi svoj život. 

„Još uvek čekam na odgovor.“, uzvrati joj mladić.

Ona istrgne ruku iz njegove: „A ti čekaj ako ti se čeka, ja imam pametnijeg posla.“, baci još jedan plašljivi pogled ka prozoru a onda se okrene hitro se gurajući kroz gomilu.

Mladić je stajao na istom mestu zureći za njom a onda podiže visoko ruku i stade vikati glasno za njom: „Onda mi bar reci jedno ime. Ime po kojem te mogu pamtiti. Ja sam inače Nat!“

Ni sama nije znala zašto ali se zaustavila u mestu pa se okrene. Na kratko se zamisli a onda mu dovikne: „Scarlett!“, pa otrči odatle brzo koliko su je noge nosile.

Još nekoliko trenutaka je Nat zurio za njom a onda promrlja smejući se: „Neka sam proklet! Scarlett! Ova devojka je zaista poput crvene oluje, opasna i nezaboravna.“

A onda se okrene ka prozoru krčme i stade škiljiti.

„Od čega se kriješ moja draga Scarlett ili bolje reći od koga? Da popijem koje piće i možda saznam nešto.“, reče pa se uhvati za kvaku i pogleda gore na gvozdenog galeba koji se ljuljao na zardjanim lancima. 

Čim je kročio unutra zapahne ga vonj duvana i sladunjave i ustajale mešavine piva, vina i ruma. Sve oči su bile uprte u njega a čim su svi primetili nepoznato lice slutili su odakle dolazi. Zato se žamor utišao a glave se približile jedna drugoj dok su medjusobno nešto u poverenju govorili. Već sa vrata je primetio krčmaricu koja je sedela u krilu jednog od mornara obujmivši ga nogama. U rukama je držala prelepu ogrlicu dok mu je pokazivala i umiljavala se oko njega. Barbarossi nije promakao nepoznati mladić koji je upravo ušao u krčmu pa joj uputi značajan pogled, potapša je po butini bez reči i pokaže glavom na čoveka. Ona je istog trenutka razumela njegovu poruku pa ustade tako da ga je svo vreme zakrilila svojim telom. Ali posebnog napora nije morala uložiti kako bi prikovala njegov pogled jer je ovaj zurio u njene bujne obline koje su podrhtavale izazovno sa svakim njenim korakom. 

„Izvoli momče, jesi li za piće. Imam dobar porter. Pretpostavljam da si došao iz daleka?“, stade ga istog

